Die skoolverlaters van 2020 het dit nie maklik nie. Nie alleen kon hulle vir ‘n groot deel van die jaar nie skoolgaan nie, maar hulle eksamenuitslae is ook erg vertraag. Daar is allerweë onsekerheid oor hulle opsies vir verdere opleiding in 2021.
Vele leerders was grensgevalle wat betref kwalifikasie vir die loopbane van hulle keuse en sommige het dit onder omstandighede nie gemaak nie. Nou moet nuwe planne gemaak word. Ons weet eerlik nie wat al die nuwe planne gaan wees nie. Ons, soos ander mense wat met skoolverlaters werk, moet wag tot al die inligting beskikbaar is.
Ons weet die jongmense gaan al die hulp wat hulle kan kry nodig hê om die wrede realiteit waarmee Covid-19 hulle gelaat het, te oorkom. Met mense wat bereid is om in hulle toekoms te belê, ongeag hoe onseker dit mag wees, is daar ‘n kans dat hulle ook oor ‘n paar jaar soos Simona sal kan sê: ‘Ek het dit gemaak!’
Indien u wil belê in die lewens van die 2020 skoolverlaters, kan u bydra tot die algemene tersiêre fonds, wat aan die doel toegewy is.